《金寺丞德清张中书士琏同使高丽往还经山海因赠二十韵》
明代·祁顺

历数开千里，华夷囿一天。覃恩在柔远，持节近推贤。

君乃人中杰，官为阙下员。九重承诏令，千里下朝鲜。

壮志终军上，英风陆贾前。中朝得良使，外国仰儒仙。

剑气横霄汉，文光射斗躔。二星相隐映，四马共联翩。

传吏奔趋急，陪臣袛候虔。日摇临境旆，风送渡江船。

春逐天威布，情因译语传。皇仁资道达，荒服赖陶甄。

炳焕仪文备，光华宠命专。江山增胜丽，草木倍清妍。

佳誉三韩重，严装几月旋。囊无私馈物，诗有纪行篇。

邂逅曾倾盖，殷勤记赠鞭。一官真不忝，五善喜兼全。

去隔云山外，归趍日月边。圣情加慰劳，从此沐恩偏。

作者简介：（1434—1497）广东东莞人，字致和，号巽川。天顺四年进士，授兵部主事，进郎中。成化中使朝鲜，不受金缯，拒声伎之奉。累官至江西左布政使。有《石阡府志》、《巽川集》。